<classify> WATU watatu akiwemo mwanamke, wamefikishwa katika Mahakama ya Wilaya ya Mbozi Mkoa wa Songwe wakikabiliwa na mashitaka matatu likiwemo la kujifanya maofisa wa Shirika la Hifadhi za Taifa Tanapa.Wanaokabiliwa na mashitaka hayo ni Levina Mwaikeke 42 mfanyabiashara na mkazi wa Mwakibete jijini Mbeya, Peter Herman 32 na Daniel Simwinga 31 wakulima na wakazi wa Ilomba jijini Mbeya. Sambamba na kujifanya maofisa wa Tanapa, makosa mengine ni kula njama ya kutenda kosa na kutoa taarifa za uongo kwa mwajiriwa wa serikali.Mbele ya Hakimu Mfawidhi wa Mahakama ya Wilaya ya Mbozi, Nemes Chami, ilidaiwa na waendesha mashitaka, Peter Mirisho na Sadam Kitembi kuwa washitakiwa walifanya makosa hayo Januari 17, mwaka huu katika Kijiji cha Mkwajuni wilayani Songwe. Waendesha mashitaka walidai washitakiwa katika kosa la kwanza la kula njama, walilifanya kinyume cha Kifungu Namba 384 cha Kanuni ya Adhabu Sura ya 16 Iliyorekebishwa mwaka 2002.Walidai kosa la pili washitakiwa walijifanya maofisa wa Tanapa kutoka mkoani Iringa, kinyume cha Kifungu Namba 369 i cha sheria hiyo na kosa la tatu kumdanganya mwajiriwa wa serikali, askari polisi kinyume cha Kifungu Namba 122 a. Walidai siku ya tukio, watu hao wakiwa kijijini Mkwajuni, walijitambulisha kwa Mkaguzi Msaidizi wa Polisi aliyetambulika kwa jina moja la Kahabi katika kituo cha polisi kuwa ni maofisa wa Tanapa wakitokea Iringa. Kesi hiyo iliahirishwa hadi Februari 27, mwaka huu itakapotajwa tena na washitakiwa wako nje kwa dhamana.  <topic>: KITAIFA 